मेरे कोला ओ पूरे त्री बरे लौका हा। ओदे सिरा दे बाल सनैरी हे। मेरे सिरा उप्पर ते हुन भलेयां टटरी पेई गेदी ही, ब जदों आऊं ओदी बरेसा दा हा तां मेरे सिरा उप्पर बी उसदे जनेह गै सनैरी लच्छे हे। साढ़ी ताई, उसी खेडदे, जिद्दा पौंदे, तैंथियां करेड़दे, केईं-केईं घड़ियां इक्कले-मुक्कले बैठे दे, सौंदे-जागदे, हर बेल्लै जाता बिच्च नूठ पाए दे दिक्खियै इक्कै गल्ल आखदी हुन्दी ही--"बने बनाए दा दूआ तूं एं जागता।" ताई दी ए गल्ल चेता औंदी तां में ओदे बल्ल बड़े लाडा कन्ने दिक्खदा। मेरे होठें उप्पर प्यार-भरोची मुस्कान उठी औंदी। मन आक्खन लगी पौंदा जे उसी घुट्टियै छाती कन्ने लां। मेरियां बे-सबरियां बाह्मां ओदे बल्ल हाम्बदियां। ब ओ बिटर-बिटर मेरे बल्ल दिक्खदा रौह्न्दा। इक गैं नईं अगड़ी पुटदा। किन्ना गै चिर मेरियां सक्खनियां बाह्मां बाऊ बिच खड़ोती दिआं रौंह्दियां। ते फी मेरी छाती अंदर किश तम्बोन लगी पौंदा। होठें दी मुस्कान मरी जंदी। ते में इक मुजरमां आला लेखा नजरां नीठियां सुट्टी छोड़दा।